En marxa «Mondúv», la Market Place de Gandia
23 juny 2022

## En marxa «Mondúv», la Market Place de Gandia23 juny 2022Última actualització: 23 juny 2022

![](../gestion/img/35f7591821d23fa1351a94e3e628349d5c8c879fe930ab12fd0aefaa70c9ed33.jpg)  
  

La plataforma online Market Place Gandia, Mondúv, s’ha posat en marxa hui. Així ho han anunciat en roda de premsa la regidora de Polítiques Econòmiques, Comerç, Indústria i Innovació, **Vicenta Ferrer**; el president de FAES, **Juan Pablo Tur,** i **Pedro Izquierdo**, president de la cooperativa Centre Històric Comercial Gandia.

Aquest projecte, en el qual portaven més d’un any treballant, forma part d’una sèrie d’iniciatives que s’estan realitzant des del Departament de Comerç per a ajudar als establiments en la transformació tecnològica i la seua digitalització. “L’objectiu és acompanyar als negocis en aquest procés i conscienciar-los d’aquesta necessitat” ha apuntat Ferrer.

Vora 70 comerços s’han adscrit a Mondúv, afegint a la seua plataforma més de 15.000 productes en 450 categories diferents. “La xifra de locals podria augmentar, però hem decidit supervisar primer com és el funcionament de la web amb les actuals”, ha anunciat Izquierdo. A banda, ha afegit que “és tot un plaer que grans empreses com Moll Motors i Vicky Foods ajuden i col·laboren amb el mitjà i xicotet negoci local”.

“El Market Place Gandia serà la base per a fer els comerços més competitius”, ha destacat el president de FAES. Per últim, Tur ha puntualitzat que “és emocionant veure com una idea que va sorgir abans de la pandèmia i ha estat tot un repte ha acabat amb victòria”.

Per últim, l’edil de Comerç ha volgut recordar que els comerços encara poden adherir-se a aquesta iniciativa i que encara estan en marxa les ajudes anunciades fa un mes per a la Market Place Gandia. “Els comerços que encara no estan adherits tindran fins al 30 de novembre: el 60% de la inscripció del primer any, un paquet per a fer fotografies i pujar-les, un altre per a publicitat...”, ha conclòs.

  

[Twittear](https://twitter.com/share)